ORDE do 27 de maio de 2008 pola que se establecen as bases reguladoras e se convocan axudas en réxime de concorrencia competitiva ás entidades privadas sen ánimo de lucro para a realización de programas de prevención do alcoholismo.
CONSELLERÍA DE SANIDADE — III. OUTRAS DISPOSICIÓNS — 16/06/2008

De conformidade co Decreto 45/2006, do 23 de febreiro, polo que se establece a estrutura orgánica da Consellería de Sanidade, correspóndenlle a esta as competencias en materia de sanidade, de acordo co Estatuto de autonomía para Galicia e nos termos sinalados pola Constitución española.
O Servizo Galego de Saúde, organismo autónomo de carácter administrativo, foi creado pola Lei 1/1989, do 2 de xaneiro, reformada pola Lei 8/1991, do 23 de xullo, e parcialmente derrogada pola Lei 7/2003, do 9 de decembro, salvo no relativo á súa creación, e está adscrito á Consellería de Sanidade. A estrutura orgánica do Servizo Galego de Saúde actualmente regúlase no Decreto 46/2006, do 23 de febreiro, e os seus fins e funcións regúlanse no capítulo I do título IV da devandita Lei 7/2003, do 9 de decembro.
O Decreto 389/1994, do 15 de decembro, polo que se regula a saúde mental en Galicia e o Plan estratéxico de saúde mental 2006-2011 teñen por obxecto establecer as directrices xerais de actuación na saúde mental e a asistencia psiquiátrica, a regulación dos dispositivos dirixidos á promoción e protección da saúde mental, a prevención das enfermidades psíquicas e a asistencia, rehabilitación e integración dos enfermos mentais.
Neste sentido, o Plan estratéxico de saúde mental establece, como programas especiais de atención a problemas relacionados co consumo prexudicial de alcohol, os seguintes programas preventivos: apoio á abstinencia e promoción de estilos de vida e hábitos saudables, os programas de prevención de recaídas e as campañas de sensibilización de poboación.
Existen entidades sen ánimo de lucro creadas para desenvolver principalmente actividades, que se enmarcan na prevención do alcoholismo e que desenvolven un importante labor social.
A Consellería de Sanidade, consciente da importancia que para solucionar o problema do alcoholismo teñen estas entidades, quere fomentar a realización de programas de prevención do alcoholismo mediante unha liña de subvencións correntes con cargo aos orzamentos xerais da comunidade autónoma.
Polo exposto, conforme o establecido na Lei 9/2007, do 13 de xuño, de subvencións de Galicia, e na Lei 4/2006, do 30 de xullo, de transparencia e de boas prácticas na Administración pública galega; de acordo coas facultades que me atribúen os artigos 34.6º e 38 da Lei 1/1983, do 22 de febreiro, reguladora da Xunta de Galicia e da súa presidencia, reformada pola Lei 11/1988, do 20 de outubro, e para a debida aplicación dos créditos orzamentarios para o fin para o cal foron establecidos,
DISPOÑO:
Artigo 1º.-Obxecto.
Por esta orde establécense as bases reguladoras e convócanse axudas, en réxime de concorrencia competitiva, para as entidades privadas sen ánimo de lucro para a realización de programas de prevención do alcoholismo.
Artigo 2º.-Requisitos dos beneficiarios.
1. Para ser beneficiario das axudas publicadas nesta orde será indispensable ser unha asociación ou calquera outra entidade privada sen ánimo de lucro que estea dedicada principalmente ao alcoholismo e así se recolla expresamente como un dos seus fins estatutarios.
Así mesmo, deberá desenvolver a súa actividade na Comunidade Autónoma de Galicia.
2. Non poderán obter a condición de beneficiario as entidades en quen concorra algunha das circunstancias reguladas no artigo 10 da Lei 9/2007, do 13 de xuño, de subvencións de Galicia.
3. Estes requisitos deberanse cumprir na data de finalización de presentación de solicitudes.
Artigo 3º.-Tipos de axudas.
Os tipos de axudas serán os seguintes:
1. De mantemento dos seguintes programas e actividades de prevención do alcoholismo:
a) Programas de apoio á abstinencia e promoción de estilos de vida e hábitos saudables (centrados en persoas que están en abstinencia e non sometidas a tratamento ambulatorio, aínda que precisen actividades de apoio).
b) Programas de prevención de recaídas (dirixidos a pacientes que se encontran a tratamento ambulatorio e que están en proceso de rehabilitación).
c) Campañas de sensibilización da poboación (centradas en difundir entre a poboación, de forma selectiva ou xenérica segundo os casos, información e educación para a saúde sobre a problemática relacionada co abuso do alcohol).
2. De realización de programas innovadores na prevención do alcoholismo de especial interese para o Servizo Galego de Saúde. Entenderase por programas innovadores aqueles programas de prevención do alcoholismo distintos aos definidos no número anterior e, ademais, dirixidos a colectivos de especial vulnerabilidade ou que fornezan novas metodoloxías.
Todos os programas deberán estar avalados e supervisados por un profesional con experiencia en programas preventivos e titulación universitaria superior.
Artigo 4º.-Normas xerais sobre as axudas.
1. Para as subvencións que se concedan na execución desta orde destínase un crédito inicial de 200.000  con cargo á aplicación 1301.413A.481.07 dos orzamentos xerais da Comunidade Autónoma de Galicia para o ano 2008 distribuído da seguinte forma:
a) Para as axudas destinadas ao mantemento dos programas e actividades de prevención do alcoholismo que se sinalan no artigo 3.1º: 130.000 .
b) Para as axudas destinadas a programas innovadores na prevención do alcoholismo (artigo 3.2º): 70.000 . No caso de que non se chegase a a esgotar esta cantidade, o sobrante pasaría a incrementar o importe da alínea a).
2. Estas axudas están destinadas a sufragar os gastos correntes e de persoal necesarios para a realización dos programas de prevención do alcoholismo subvencionados. Para estes efectos, considéranse gastos subvencionables os realizados desde o 1 de xaneiro ata o 15 de decembro de 2008.
3. As axudas que se concedan ao abeiro desta orde poderán financiar total ou parcialmente o gasto das actividades e serán compatibles coa percepción doutras subvencións, axudas, ingresos ou recursos para a mesma finalidade.
Non obstante, o importe das subvencións outorgadas nesta orde non poderá en ningún caso ser de tal contía que, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, supere o custo das actividades que vai desenvolver o beneficiario.
Artigo 5º.-Solicitudes.
1. A solicitude de subvención realizarase segundo o modelo normalizado que se publica como anexo I a esta orde, subscrita pola persoa que teña a representación legal da entidade solicitante e dirixida á presidenta do Servizo Galego de Saúde, edificio administrativo de San Lázaro s/n, 15703 Santiago de Compostela, á cal se achegará a seguinte documentación:
1.1. Documentos comúns:
a) Copia do DNI do solicitante.
b) Copia da tarxeta de identificación fiscal da entidade.
c) Copia compulsada ou lexitimada dos estatutos da entidade.
d) Balance ou xustificación dos ingresos e gastos da entidade referido ao exercicio económico 2007.
e) Memoria da entidade correspondente ao ano 2007 segundo o modelo que se publica como anexo II.
f) Declaración do conxunto de todas as solicitudes de axudas efectuadas ou concedidas para a mesma finalidade polas distintas administracións públicas ou outros entes públicos ou privados; así como de non acharse incursa en ningunha das prohibicións para obter a condición de beneficiario que establece o artigo 10 da Lei 9/2007, do 13 de xuño, de subvencións de Galicia (anexo III).
As entidades que solicitaron subvención en anos anteriores quedarán exentas de presentaren a documentación sinalada nas alíneas b) e c), sempre que desde aquela data non se producisen modificacións, circunstancia esta que será acreditada mediante certificación.
1.2. Cando se solicite axuda destinada ao mantemento de programas e actividades de prevención do alcoholismo sinalados no artigo 3.1º, deberase de presentar, ademais dos documentos comúns, a estrutura e características dos programas de prevención que a entidade está a realizar e para os cales se solicita axuda, describindo para cada programa:
a) Denominación do programa.
b) Clase de programa segundo a clasificación establecida no artigo 3.1º; definición.
c) Lingua oficial da comunidade autónoma elixida para o seu desenvolvemento.
d) Obxectivos que se pretende acadar e indicadores de seguimento e avaliación.
e) Poboación a que vai dirixido e criterios de inclusión.
f) Datas de realización.
g) Recursos humanos e materiais con que conta a entidade para levar a cabo o programa.
h) Cualificación profesional dos técnicos que elaboraron o programa.
i) Nome, apelidos e sinatura do profesional responsable do programa.
1.3. Cando se solicite axuda destinada á realización de programas innovadores na prevención do alcoholismo de especial interese para o Servizo Galego de Saúde (artigo 3.2º), deberase presentar, ademais dos documentos comúns, a súa estrutura e características, describindo para cada programa:
a) A súa denominación.
b) Lingua oficial da comunidade autónoma elixida para o seu desenvolvemento.
c) Definición do programa e xustificación da súa escolla.
d) Obxectivos que se pretenden acadar e indicadores de seguimento e avaliación.
e) Poboación a que vai dirixido e criterios de inclusión.
f) Criterios de selección para a inclusión no programa.
g) Desagregación dos gastos previstos para a súa realización.
h) Datas de realización.
i) Resultados esperados do programa facendo referencia aos indicadores que se utilizarán.
j) Recursos humanos e materiais con que vai contar a entidade para levar a cabo o programa.
k) Fundamentos bibliográficos e evidencias ao respecto.
l) Cualificación profesional dos técnicos que elaboraron o programa.
m) Nome, apelidos e sinatura do profesional responsable do programa.
2. As solicitudes de subvención presentaranse nas oficinas de rexistro da Xunta de Galicia de conformidade co Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se procede á creación do Rexistro Relemático da Xunta de Galicia e se regula a atención ao cidadán, ou por calquera dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
3. O prazo de presentación de solicitudes será de 1 mes contado a partir do día seguinte ao da publicación desta orde no Diario Oficial de Galicia.
Artigo 6º.-Tramitación.
1. Rematado o prazo de presentación de solicitudes, o órgano instrutor, a Subdirección Xeral de Saúde Mental e Drogodependencias, examinará a documentación presentada, reclamando por escrito aos interesados os datos, documentos e aclaracións que se consideren necesarios para completar o expediente, con indicación de que, se así non o fixeren nun prazo de dez días, considerarase que desistiron da súa petición, de acordo co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. A Subdirección Xeral de Saúde Mental e Drogodependencias avaliará as solicitudes, emitirá informe e realizará a proposta de resolución.
Artigo 7º.-Criterios de prioridade na valoración das solicitudes.
a) Criterios específicos para as axudas destinadas ao mantemento dos programas de prevención sinalados no artigo 3.1º:
1. Complementariedade coas actuacións públicas a través da cobertura de necesidades sociais relacionadas cos ditos programas: 5 puntos.
2. Grao de consolidación e experiencia da entidade no campo da prevención do alcoholismo: 1 punto por cada ano en que a entidade obtivese unha axuda para a realización de programas de prevención do alcoholismo en anteriores convocatorias.
3. Pola realización de programas do tipo a): 5 puntos por programa.
4. Pola realización de programas do tipo b): 5 puntos por programa.
5. Pola realización de programas do tipo c): 3 puntos por programa.
6. Polo uso do galego nos programas: 3 puntos.
O crédito destinado a este tipo de axudas e segundo o sinalado no artigo 4º, distribuirase proporcionalmente aos puntos obtidos por cada entidade sen que supere o importe solicitado por esta.
b) Criterios específicos para as axudas destinadas a programas innovadores na prevención do alcoholismo ( artigo 3.2º).
1. Por estar dirixido a un colectivo de especial vulnerabilidade: 10 puntos.
2. Por fornecer novas metodoloxías: 10 puntos.
3. Complementariedade coas actuacións públicas a través da cobertura de necesidades sociais relacionadas cos ditos programas: 5 puntos.
4. Grao de consolidación e experiencia da entidade no campo da prevención do alcoholismo: 1 punto por cada ano en que a entidade obtivese unha axuda para a realización de programas de prevención do alcoholismo en anteriores convocatorias.
5. Polo uso do galego nos programas: 3 puntos.
Puntuarase cada programa innovador segundo os criterios anteriormente establecidos de xeito que a puntuación total acadada por cada un deles servirá para establecer unha prelación na adxudicación das axudas, tendo en conta o límite orzamentario que para elas establece a alínea b) do artigo 4º.
A Subdirección Xeral de Saúde Mental e Drogodependencias poderá realizar os axustes que considere adecuados sobre calquera dos elementos integrantes do programa, sempre orientados a garantir a súa factibilidade, eficiencia e o respecto aos principios éticos aplicables.
Se de conformidade co artigo 8.1º a entidade beneficiaria renunciase á axuda destinada a algún dos programas innovadores e como consecuencia do límite orzamentario que establece o alínea b) do artigo 4º quedasen programas sen recibir axuda, aquela adxudicarase ao seguinte programa que figure na prelación resultante do punto anterior.
Artigo 8º.-Resolución.
1. Os interesados propostos como beneficiarios disporán dun prazo de 10 días hábiles para a súa aceptación. Transcorrido este prazo sen que se producise manifestación expresa, entenderase tacitamente aceptada.
2. Correspóndelle á conselleira de Sanidade e presidenta do Servizo Galego de Saúde resolver o procedemento. Non obstante, delégase a competencia para resolver a concesión das axudas solicitadas ao abeiro da presente orde no secretario xeral do Servizo Galego de Saúde.
3. As resolucións serán motivadas e seranlles notificadas aos interesados no prazo máximo de nove meses contados a partir do día seguinte ao da publicación desta orde. De non mediar resolución expresa no citado prazo, os interesados poderán entender desestimada a súa solicitude por silencio administrativo.
A resolución deberá serlle notificada aos beneficiarios de forma individualizada, de acordo co previsto no artigo 58 da Lei 30/1992, do 26 de novembro.
4. De conformidade co artigo 15 da Lei 9/2007, do 13 de xuño, publicaranse no Diario Oficial de Galicia as subvencións concedidas con expresión da convocatoria, o programa e crédito orzamentario a que se imputen, o beneficiario, a cantidade concedida e a finalidade ou as finalidades da subvención.
5. Igualmente, de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación de beneficiarios e o importe e finalidade das axudas concedidas.
Artigo 9º.-Recursos.
As resolucións que se diten ao abeiro desta orde poñerán fin á vía administrativa e contra elas poderá recorrerse potestativamente en reposición, ante a presidenta do Servizo Galego de Saúde, no prazo dun mes contado desde o día seguinte ao da notificación, se o acto é expreso, ou de tres meses se non o é, contando desde o día seguinte a aquel en que se produza o acto presunto, de acordo co previsto no artigo 116 da Lei 30/1992, do 26 de novembro; ou ben ser impugnadas directamente ante a orde xurisdicional contencioso-administrativa, no prazo de dous meses contado desde o día seguinte á data de notificación, de conformidade co previsto na Lei 29/1998, do 13 de xullo, reguladora da xurisdición contencioso-administrativa e sen prexuízo de que os interesados poidan executar calquera outro que consideren oportuno.
Artigo 10º.-Xustificación e pagamento.
1. Poderá realizarse un pagamento parcial de ata o 50% do importe da subvención concedida e á conta da liquidación definitiva, logo da presentación dos orixinais ou das copias compulsadas ou lexitimadas dos xustificantes que acrediten ter realizado un gasto por importe igual ou superior a aquel, acompañados dunha relación ordenada deles, facendo constar o acredor e o documento, data de expedición e, se é o caso, data de pagamento, concepto e importe certificación expedida polo secretario ou representante da asociación que acredite que os gastos que se xustifican se aplicaron aos fins para os cales a subvención foi concedida, así como certificación bancaria a nome da entidade onde conste o seu número de conta.
2. A xustificación final da subvención realizarase logo do cumprimento da finalidade e demais condicións para as cales foi concedida, presentando a seguinte documentación:
a) Orixinais ou copias compulsadas ou lexitimadas da totalidade ou da parte que corresponda en caso de pagamento parcial, dos xustificantes do gasto realizado como consecuencia da actividade obxecto da subvención, acompañados dunha relación ordenada deles, facendo constar o acredor e o documento, data de expedición e, se é o caso, data de pagamento, concepto e importe.
b) Declaración das actividades realizadas e financiadas con esta subvención con indicación do custo repercutido para a entidade.
c) Certificación expedida polo secretario ou representante da asociación en que se faga constar que os gastos que se xustifican se aplicaron aos fins para os cales a subvención foi concedida.
d) Declaración complementaria do conxunto das axudas solicitadas, tanto das aprobadas ou concedidas como das pendentes de resolución, para a mesma finalidade das distintas administracións públicas ou de calquera dos seus organismos, entes ou sociedades, públicas ou privadas, seguindo o modelo que se publica como anexo II.
e) Certificación bancaria a nome da entidade onde conste o seu número de conta (no caso de non tela presentado en aplicación do número 1).
f) Ademais, para as axudas concedidas a programas innovadores na prevención do alcoholismo, presentarase, para cada programa, unha breve memoria explicativa do seu desenvolvemento.
3. Cando o importe dalgún xustificante non se impute totalmente á finalidade da subvención concedida indicarase a contía exacta daquel que resulte afectada por ela.
4. Establécese como data límite para presentar os xustificantes o 15 de decembro de 2008.
5. Así mesmo, as entidade subvencionadas deberán presentar con anterioridade ao día 31 de xaneiro do exercicio seguinte unha memoria dos programas de prevención realizados e financiados coa presente subvención ao longo do ano 2008.
Artigo 11º.-Obrigas.
As entidades beneficiarias e os terceiros relacionados co obxecto da subvención ou coa súa xustificación estarán obrigados a prestar colaboración e facilitar canta documentación sexa requirida, no exercicio das funcións de control, á Intervención Xeral da Comunidade Autónoma e aos órganos que, de acordo coa normativa comunitaria, teñan atribuídas funcións de control financeiro.
Así mesmo, sen prexuízo do disposto no artigo 11 da Lei 9/2007, de subvencións de Galicia, as entidades beneficiarias estarán obrigadas a coordinarse co responsable de área de saúde mental ou da unidade de saúde mental correspondente para o mellor desenvolvemento dos programas de prevención subvencionados.
Artigo 12º.-Revogación e reintegro.
No caso de producirse algunha das causas establecidas no artigo 33 da Lei 9/2007, do 13 de xuño, procederase á revogación da subvención, así como ao reintegro, de ser o caso, da subvención percibida e do xuro de demora correspondente.
Artigo 13º.-Réxime sancionador.
En canto ao réxime sancionador, será de aplicación o establecido no título IV da Lei 9/2007, do 13 de xuño.
Disposicións derradeiras
Primeira.-Nos aspectos non contidos nesta orde aplicarase o disposto na Lei 9/2007, do 13 de xuño e, supletoriamente, na Lei 38/2003, do 17 de novembro, xeral de subvencións, e no seu regulamento, o Real decreto 887/2006, do 21 de xullo.
Segunda.-Facúltase o secretario xeral do Servizo Galego de Saúde para ditar as disposicións necesarias para a aplicación do disposto nesta orde.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de maio de 2008.
Mª José Rubio Vidal
Conselleira de Sanidade
Ver referencia pdf "11500D004P009.PDF"